Nogometna reprezentacija Škotske
Nogometna reprezentacija Škotske predstavlja Škotsku na međunarodnim nogometnim takmičenjima i pod kontrolom je nogometnog saveza Škotske (Scottish Football Association (SFA)). Svoje domaće utakmice Škotska igra na stadionu Hampden Park u Glasgowu. Škotska reprezentacija je, uz reprezentaciju Engleske, jedna od najstarijih reprezentacija na svijetu. Prvi međusobni susret ove dvije reprezentacije ujedno je i prvi meč dvije nacionalne nogometne reprezentacije ikada odigran. Iako se Škotska nalazi u sastavu Velike Britanije, ona ima vlastitu reprezentaciju koja ima pravo nastupa na svim velikim takmičenjima osim Olimpijskih igara, budući da Škotska nije član međunarodnog olimpijskog komiteta. Škotski navijači poznati su kao the Tartan Army. Većina domaćih utakmica igra se na nacionalnom stadionu, Hampden Parku, dok se prijateljske utakmice ponekad igraju na ostalim stadionima. Škotski tradicionalni suparnik je Engleska, s kojom su igrali od 1872. Posljednji meč je bio u baražu za Euro 2000 na stadionu Wembley 1999, u kojem je pobijedila Škotska 1-0, iako je Engleska prošla ukupnim rezultatom 2-1.